ΚΑΝΟΝΙΣΜΟΣ (ΕΚ) αριθ. 2352/94 ΤΗΣ ΕΠΙΤΡΟΠΗΣ της 29ης Σεπτεμβρίου 1994 για αύξηση της ποσότητας της δασμολογικής ποσοστώσεως για το 1994 και για καθορισμό για το ίδιο έτος μιας συμπληρωματικής περιόδου υποβολής αιτήσεων για τη χορήγηση πιστοποιητικών εισαγωγής μπανανών για το τέταρτο τρίμηνο

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 404/93 του Συμβουλίου της 13ης Φεβρουαρίου 1993 περί κοινής οργανώσεως αγοράς στον τομέα της μπανάνας (1), όπως τροποποιήθηκε από τον κανονισμό (ΕΚ) αριθ. 3518/93 της Επιτροπής (2), και ιδίως το άρθρο 18 παράγραφος 1 και το άρθρο 20,

Εκτιμώντας:

ότι στον κανονισμό (ΕΟΚ) αριθ. 1442/93 της Επιτροπής (3), όπως τροποποιήθηκε τελευταία από τον κανονισμό (ΕΚ) αριθ. 1299/94 (4), έχουν καθορισθεί οι λεπτομέρειες του καθεστώτος εισαγωγής των μπανανών στην Κοινότητα-

ότι, στο άρθρο 18 του κανονισμού (ΕΟΚ) αριθ. 404/93, προβλέπεται η αύξηση της ποσότητας της ετήσιας δασμολογικής ποσόστωσης κατά 2 000 000 τόνους ανά καθαρό βάρος συναρτήσει της εξελίξεως της ζητήσεως των μπανανών στην Κοινότητα, που καθορίζεται βάσει του ισοζυγίου προβλέψεων- ότι η κατάρτιση του τελευταίου οδηγεί στην αύξηση της ποσότητας της δασμολογικής ποσόστωσης για το 1994-

ότι αυτή η αύξηση της δασμολογικής ποσόστωσης για το 1994 συνεπάγεται το άνοιγμα μιας νέας περιόδου για την κατάθεση των αιτήσεων και την έκδοση των πιστοποιητικών εισαγωγής των μπανανών για το τέταρτο τρίμηνο- ότι, κατά τη διάρκεια της περιόδου αυτής, πρέπει επίσης να δοθεί στους επιχειρηματίες η δυνατότητα να υποβάλουν τις αιτήσεις για τη χορήγηση πιστοποιητικών επαναχορήγησης για τις ποσότητες που αφορούν τα πιστοποιητικά τα οποία δεν χρησιμοποιήθηκαν-

ότι, για τους επιχειρηματίες των κατηγοριών Α, Β και Γ, η αίτηση χορηγήσεως πιστοποιητικού συμπληρωματικής εισαγωγής, που θα υποβληθεί για τη δασμολογική ποσόστωση κατά τη διάρκεια του Οκτωβρίου 1994, δεν μπορεί να αφορά ποσότητα μεγαλύτερη από τη διαφορά μεταξύ, αφενός, της ετήσιας ποσότητας που έχει χορηγηθεί στον επιχειρηματία αναθεωρημένη, μετά από τροποποίηση των διορθωτικών συντέλεστών που επήλθε με τους κανονισμούς της Επιτροπής (ΕΚ) αριθ. 2350/94 (5) και (ΕΚ) αριθ. 2351/94 (6), και, αφετέρου, του ποσού των ποσοτήτων που αφορούν τα πιστοποιητικά που εκδόθηκαν για το 1994-

ότι οι διατάξεις του παρόντος κανονισμού πρέπει να αρχίσουν να ισχύουν αμέσως για να επιτραπεί η κατάθεση των αιτήσεων χορηγήσεως συμπληρωματικών πιστοποιητικών για το 1994-

ότι η Επιτροπή Διαχείρισης Μπανανών δεν διατύπωσε γνώμη στην προθεσμία που όρισε ο πρόεδρός της,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Η δασμολογική ποσόστωση για τις εισαγωγές μπανανών τρίτων χωρών και μη παραδοσιακών μπανανών ΑΚΕ, που προβλέπεται στα άρθρα 18 και 19 του κανονισμού (ΕΟΚ) αριθ. 404/93, καθορίζεται σε 2 118 000 τόνους για το 1994.

Άρθρο 2

1. Κατά τη διάρκεια του τετάρτου τριμήνου 1994, οι επιχειρηματίες υποβάλλουν τις αιτήσεις τους για τη χορήγηση πιστοποιητικών εισαγωγής στο πλαίσιο της δασμολογικής ποσοστώσεως στις αρμόδιες αρχές του κράτους μέλους στο οποίο έχουν υποβάλει την αίτηση εγγραφής που αναφέρεται στο άρθρο 4 του κανονισμού (ΕΟΚ) αριθ. 1442/93, κατά τη διάρκεια της περιόδου από 10 έως 14 Οκτωβρίου 1994.

2. Κατά τη διάρκεια της ιδίας περιόδου, οι επιχειρηματίες αυτοί μπορούν επίσης να υποβάλουν αιτήσεις πιστοποιητικών επαναχορήγησης για τις ποσότητες που αφορούν τα πιστοποιητικά που δεν χρησιμοποιήθηκαν στο πλαίσιο της δασμολογικής ποσόστωσης κατά το 1994, σύμφωνα με τις διατάξεις του άρθρου 10 παράγραφος 3 του κανονισμού (ΕΟΚ) αριθ. 1442/93.

Τα κράτη μέλη, έως τις 20 Οκτωβρίου το αργότερο, ανακοινώνουν στην Επιτροπή ξεχωριστά τις ποσότητες για τις οποίες υποβλήθηκαν αιτήσεις για πιστοποιητικά καθώς και για πιστοποιητικά επαναχορηγήσεως.

3. Τα πιστοποιητικά εισαγωγής εκδίδονται το αργότερο έως τις 31 Οκτωβρίου 1994.

4. Τα πιστοποιητικά εισαγωγής και τα πιστοποιητικά επαναχορήγησης έχουν διάρκεια ισχύος που λήγει στις 9 Ιανουαρίου 1995.

Άρθρο 3

Στο πλαίσιο του παρόντος κανονισμού, η αίτηση για τη χορήγηση πιστοποιητικού εισαγωγής, για κάθε επιχειρηματία, δεν μπορεί να αφορά ποσότητα μεγαλύτερη από τη διαφορά μεταξύ της ποσότητας που οριστικά έχει χορηγηθεί στον επιχειρηματία, για το 1994, σε εφαρμογή του άρθρου 6 του κανονισμού (ΕΟΚ) αριθ. 1442/93, και του αθροίσματος των ποσοτήτων που αφορούν τα πιστοποιητικά εισαγωγής τα οποία έχουν εκδοθεί πριν για το 1994. Η αίτηση χορηγήσεως του πιστοποιητικού εισαγωγής συνοδεύεται με αντίγραφο του πιστοποιητικού ή των πιστοποιητικών εισαγωγής που έχουν εκδοθεί για τον επιχειρηματία για το εν λόγω τρίμηνο.

Άρθρο 4

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 29 Σεπτεμβρίου 1994.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 47 της 25. 2. 1993, σ. 1.

(2) ΕΕ αριθ. L 320 της 22. 12. 1993, σ. 15.

(3) ΕΕ αριθ. L 142 της 12. 6. 1993, σ. 6.

(4) ΕΕ αριθ. L 141 της 4. 6. 1994, σ. 38.

(5) Βλέπε σελίδα 59 της παρούσας Επίσημης Εφημερίδας.

(6) Βλέπε σελίδα 60 της παρούσας Επίσημης Εφημερίδας.